વડોદરામાં પીએમ આવાસ યોજનાના 2000 કરોડના ગોટાળામાં જેમની પર આક્ષેપ થયા છે તે વડોદરાના મ્યુનિસિપલ કમિશનર વિનોદ રાવની સામે તપાસ કર્યા બાદ તેનો રિપોર્ટ સીએમઓમાં સબમીટ કરી દેવામાં આવ્યો છે. આરોગ્ય વિભાગના અધિક મુખ્ય સચિવ પુનમચંદ પરમારે આ રિપોર્ટ સીએમઓમાં મુખ્યમંત્રીના ચીફ પ્રિન્સિપલ સેક્રેટરી કે. કૈલાસનાથન અને પ્રિન્સિપલ સેક્રેટરી એમ.કે.દાસને આપ્યો છે, આ રિપોર્ટના આધારે તથ્ય શું છે તેનો ફેસલો કૈલાસનાથન જ કરી શકશે. ઉલ્લેખનીય છે કે વડોદરાના ભાજપના ધારાસભ્ય યોગેશ પટેલે વડોદરાના મ્યુનિસિપલ કમિશનર પર ભ્રષ્ટાચારના આક્ષેપો કર્યા હતા. કૌભાંડનો રેલો રાજકીય નેતાઓની નીચે આવતા દોષનો ટોપલો વડોદરાના મ્યુનિસિપલ કમિશનર પર ઢોળી દીધો હતો. જોકે આ કૌભાંડ અંગે રાજ્ય સરકારે સચિવ કક્ષાના અધિકારી પૂનમચંદ પરમારને તપાસ સોંપી હતી આ તપાસ માત્ર એક સપ્તાહમાં પુર્ણ કરીને તેનો રીપોર્ટ આપવાનો હતો. પરંતુ મોડો આપવામાં આવ્યો છે. હવે તે રિપોર્ટનો અભ્યાસ કરીને પગલાં લેવાના થાય છે.